ОДОБРЯВАМ: /п/

ЯНАКИ СТОИЛОВ

МИНИСТЪР НА ПРАВОСЪДИЕТО

РЕГЛАМЕНТ

ЗА ПРОВЕЖДАНЕ НА ПИСМЕНИЯ И УСТНИЯ ИЗПИТ НА
КОНКУРСА ЗА ДЪРЖАВНИ СЪДЕБНИ ИЗПЪЛНИТЕЛИ

ГЛАВА ПЪРВА

ПРОВЕЖДАНЕ НА ПИСМЕНИЯ ИЗПИТ

**Чл. 1.** /1/ Въпросите за писмения изпит са под формата на тест. Тестът съдържа 40 въпроса и е с еднакво съдържание за всички кандидати.

/2/ Комисията за провеждане на конкурса съставя въпросите и отговорите за писмения изпит. Въпросите от теста могат да имат само един верен отговор.

/3/ Комисията съставя два варианта на тест.

Чл. 2. /1/ Писменият изпит ще се проведе на 03.10.2021г. /неделя/ от 10.00 часа в сградата на Университета за национално и световно стопанство, с адрес: гр. София, Студентски град „Христо Ботев“, ул. „8-ми декември“, в учебни зали № 2005, № 2006 и № 2007.

/2/ На входа на сградата и пред залите ще присъстват представители на Министерството на правосъдието, които ще дават необходимите указания на кандидатите относно достъпа и режима на пропускане в залите. Ще бъдат поставени и указателни табели за улеснение на кандидатите.

/3/При влизане в сградата кандидатите преминават проверка за измерване на телесната температура. Не се допускат за регистрация кандидати, които са с повишена телесна температура.

/4/ След преминаване проверка за измерване на телесната температура, кандидатите преминават проверка и за притежание на общоопасни предмети, вещества и материали.

**Чл. 3.** /1/Регистрацията на кандидатите, допуснати до участие в конкурса, се извършва от квестори, определени със заповед на министъра на правосъдието, на обособено за целта място във фоайето пред залата.

/2/ Регистрациятазапочва в 08.45 часа и приключва в 09.45 часа. Кандидатите, явили се след този час не се допускат до участие в изпита, което се отразява в протокола по чл. 21 от настоящия Регламент.

/3/ При регистрацията кандидатите представят документ за самоличност.

/4/ Явяването на кандидатите се удостоверява с техния подпис и подписа на квестора, извършващ регистрацията.

**Чл. 4.** Преди влизане в залата кандидатите са длъжни да изключат техническите и комуникационните си средства и да ги поставят в личния си багаж.

**Чл. 5.** /1/След влизане в залата кандидатите са длъжни да поставят личния си багаж - дамски и бизнес чанти, сакове, раници и др. на място, посочено от квесторите.

/2/ Кандидатите следва да държат при себе си по време на изпита документа за самоличност.

**Чл. 6.** Кандидатите влизат в залата и заемат място, посочено от квесторите, където са поставени:

1. непрозрачен бял плик с размер А4 /голям формат/;

2. непрозрачен бял плик с размер А5 /малък формат/, съдържащ бланка за попълване на личните данни на кандидата /трите имена и единен граждански номер/ и датата на изпита;

3. бланка за отговори, подпечатана с печат на Министерство на правосъдието;

4. един брой син химикал.

**Чл. 7.** Писменият изпит продължава два астрономически часа и започва в 10.00 часа.

**Чл. 8.** Изпитът се открива от председателя на комисията и се провежда в присъствието на членовете на комисията и квесторите, които следят за реда в залата.

**Чл. 9.** Вариантът на теста, по който ще се проведе изпитът, се изтегля от кандидат, посочен от явилите се в залата кандидати.

**Чл. 10.** Изтегленият вариант се раздава на кандидатите на хартиен носител.

**Чл. 11.** След получаване на теста от всички кандидати, председателят на комисията обявява часа на започване и часа на приключване на писмения изпит.

**Чл. 12.** Кандидатът няма право да използва нормативни актове, съдебна практика, празни или изписани листове и други помощни материали, освен предоставения му син химикал. Не се допуска подмяна на предоставената бланка за отговори.

**Чл. 13.** Кандидатите отбелязват верните отговори на въпросите със син химикал, със знак “X” в бланките за отговори.

**Чл. 14.** Когато кандидатът е отбелязал повече от един отговор на въпрос, се счита, че не е даден верен отговор на въпроса.

**Чл. 15.** Кандидатите нямат право да изписват лични данни, да правят отбелязвания, задрасквания, поправки или да поставят други отличителни знаци или белези върху тестовете, върху бланките за отговори и върху пликовете. При нарушаване на някое от тези изисквания, изпитът за съответния кандидат се анулира и кандидатът не се допуска до по­-нататъшно участие в конкурса, за което комисията съставя протокол.

**Чл. 16.** Кандидатите могат да напускат изпитната зала само в краен случай, придружени от квестор. При напускане на залата кандидатът оставя писмената си работа на член на комисията или на квестор и я получава обратно след връщането си.

**Чл. 17.** По време на провеждане на писмения изпит кандидатите трябва да изключат мобилните си телефони. Забранява се ползването на мобилни телефони, органайзери, електронни бележници, преносими компютри и други подобни технически и комуникационни средства.

**Чл. 18.** По време на изпита не се разрешават разговори между кандидатите.

**Чл. 19.** Кандидат, допуснал нарушение на Регламента, се отстранява от залата и изпитът му се анулира, за което се съставя протокол, подписан от присъстващите членове на комисията и квесторът, констатирал нарушението.

**Чл. 20.** След приключване на изпита, тестът с въпросите и бланката с отговорите се поставя в плика с размер А4. Бланката с попълнените от кандидата лични данни се поставя в плика с размер А5, който се запечатва от кандидата пред член на комисията или пред квестор и се поставя в плика с размер А4. Пликът с размер А4 се запечатва от кандидата пред член на комисията или пред квестор и се предава на член на комисията или на квестор. След предаване на писмената работа кандидатът се подписва в списък, предоставен от член на комисията или от квестор, който също се подписва.

**Чл. 21.** След приключване на писмения изпит комисията съставя протокол, който съдържа: час на започване на изпита, брой на кандидатите, участвали в изпита, изтегления вариант на тест, час на приключване на изпита, както и извършени и констатирани нарушения на кандидати или липсата на такива.

ГЛАВА ВТОРА

ОЦЕНЯВАНЕ НА КАНДИДАТИТЕ НА ПИСМЕНИЯ ИЗПИТ

**Чл. 22.** /1/ Комисията в пълен състав, на основата на случайния принцип, разпечатва големите пликове и изписва еднакъв номер на малкия плик, на големия плик и на бланката с отговорите, за което съставя протокол. До приключване на оценяването, малките пликове се съхраняват в подходящо помещение в Министерството на правосъдието.

|  |  |
| --- | --- |
| БРОЙ ВЕРНИ ОТГОВОРИ | ОЦЕНКА |
| до 20 | Слаб | 2.00 |
| от 21 до 24 | Среден | 3.00 |
| от 25 до 27 | Добър | 3.50 |
| от 28 до 31 | Добър | 4.00 |
| от 32 до 34 | Мн. добър | 4.50 |
| от 35 до 36 | Мн. добър | 5.00 |
| от 37 до 38 | Отличен | 5.50 |
| от 39 до 40 | Отличен | 6.00 |

/2/ Комисията оценява писмения изпит по следния начин:

/3/ След приключване на оценяването, комисията проверява целостта на малките пликове, разпечатва ги и идентифицира писмените работи. Оценките от писмения изпит се нанасят в протокол, който се подписва от всички членове на комисията.

/4/ Резултатите от писмения изпит се обявяват в 10-дневен срок след провеждането му, едновременно на видно място в сградата на Министерство на правосъдието и на интернет страницата му. Заедно с това се обявява и въпросник за провеждане на устния изпит, изготвен от комисията въз основа на нормативните актове, посочени в заповед № СД-03-90/06.07.2021г. на министъра на правосъдието за обявяване на конкурса.

ГЛАВА ТРЕТА

ПРОВЕЖДАНЕ НА УСТНИЯ ИЗПИТ

**Чл. 23.** /1/ До устен изпит се допускат само кандидатите, оценени на писмения изпит с успех не по-нисък от 4.50.

/2/ Устният изпит се провежда в едномесечен срок от обявяване на резултатите от писмения изпит.

**Чл. 24.** /1/ Комисията съставя график на допуснатите до устен изпит кандидати по азбучен ред.

/2/ Списъкът, графикът и мястото на провеждане на устния изпит се обявяват пет дни преди началото на устния изпит едновременно на видно място в сградата на Министерство на правосъдието и на интернет страницата му.

/3/ Промяна в графика за явяване се допуска от комисията по изключение при особено уважителни причини, след своевременно депозиране на писмена молба от кандидата 3 дни преди датата на изпита. Невъзможността за явяване по обявения график кандидатът установява с прилагане на съответен документ - болничен лист, командировъчна заповед и други подобни.

**Чл. 25.** /1/ Кандидатите теглят по два въпроса от въпросника за провеждане на устния изпит, като нямат право да ползват нормативни актове, съдебна практика, празни или изписани листове, както и технически и комуникационни средства. Кандидатите могат да ползват листове с печат на Министерството на правосъдието, предоставени им от комисията при теглене на въпросите. По време на изпита комисията може да задава и допълнителни въпроси.

/2/ Изпитът се провежда в присъствието на комисията и следващите по график до пет кандидати.

/3/ Конкурсната комисия оценява знанията на кандидатите с оценки: слаб 2; среден 3; добър 3.50; добър 4.00; много добър 4.50; много добър 5; отличен 5.50 и отличен 6.00.

/4/ Оценката от устния изпит се определя с решение на комисията, обявява се незабавно на кандидата в изпитната зала и се вписва от председателя в протокол, който се подписва от членовете на изпитната комисия.

ГЛАВА ЧЕТВЪРТА
КЛАСИРАНЕ НА КАНДИДАТИТЕ

**Чл. 26.** В класирането участват кандидатите, оценени на писмения изпит с успех не по-нисък от 4.50 и оценени на устния изпит с успех не по-нисък от 4.00. Подреждането на кандидатите се извършва по общия бал от двете оценки и съгласно поредността на съдебните райони, посочени в заявлението.

**Чл. 27.** Кандидатите с най-висок успех се класират за съдебните райони, посочени от тях като първо желание. Когато кандидатът участва в конкурса за два съдебни района, той участва в класирането за втория посочен от него съдебен район, само ако не е класиран за първия посочен от него съдебен район. Ако и това място е заето от кандидати с по-висок успех, кандидатът не се класира.

**Чл. 28.** При равен резултат на оценките от изпита на двама кандидати за едно място се класира този, който има по-висока оценка от държавния изпит по гражданскоправни науки. В случай на ново равенство, се взема предвид общата оценка от държавните изпити. При ново равенство, се взема предвид общата оценка от семестриалните изпити.

**Чл. 29.** За резултата от класирането комисията изготвя протокол, който се подписва от всички членове на комисията и в 7-дневен срок се представя на министъра на правосъдието. Резултатът от класирането се обявява на видно място в сградата на Министерството на правосъдието и на интернет страницата му, както и се съобщава на класираните кандидати по реда на чл. 95, ал. 2 КТ.

ДОПЪЛНИТЕЛНИ РАЗПОРЕДБИ

**Чл.30.** /1/ Писменият и устният изпит се провеждат при стриктно спазване на противоепидемичните мерки във връзка с извънредната епидемична обстановка в страната.

/2/ Всички кандидати са длъжни стриктно да спазват противоепидемичните мерки във връзка с извънредната епидемична обстановка в страната.

**Чл. 31.** За всички действия по провеждане на конкурса и за взетите решения, комисията съставя протоколи, подписани от всички членове.

**Чл. 32.** Всички материали от конкурса се съхраняват в сградата на Министерството на правосъдието.

**Чл. 33.** Настоящият регламент е изготвен и одобрен на основание т. 6 от Заповед № СД-03-90/06.07.2021г. и на т. 1 от Заповед № ЛС-13-99/03.09.2021г. на министъра на правосъдието.